DA Den Europæiske Unions Tidende CE 88/428

(2004/C 88 E/0434)

SKRIFTLIG FORESPØRGSEL E-2674/03

af María Rodríguez Ramos (PSE) til Kommissionen

(10. september 2003)

Om: Anvendelse af beskyttelsesklausulen i forbindelse med EU's import af konserverede satsumastykker fra Kina

I sit netop afgivne svar på min forespørgsel E-1646/03 (1) erkender Kommissionen at begæringen om anvendelse af beskyttelsesklausulen i forbindelse med import af satsumastykker fra Kina er af hastende karakter og bekræfter, at den aktuelt har modtaget en begæring fra den spanske regering med alle de krævede oplysninger.

I betragtning af, at Spanien begærede anvendelse af beskyttelsesklausulen i begyndelsen af juni 2002, og at Kommissionen den 12. november 2002 i sit svar på min forespørgsel P-2956/02 (2) begrundede sin passivitet med, at begæringen fra de spanske myndigheder ikke opfyldte de fastsatte krav, anser jeg det for nødvendigt, at den berørte sektor får kendskab til de reelle grunde til, at behandlingen af denne sag er blevet forsinket mere end et år.

I juli 2003 anvender Kommissionen ordet »aktuelt«. Kan Kommissionen oplyse den nøjagtige dato for, hvornår de spanske myndigheder indsendte tilstrækkelige oplysninger om handelsforstyrrelsernes art og omfang og dens følger for de berørte producenter i Fællesskabet i overensstemmelse med WTO's standarder?

Svar afgivet på Kommissionens vegne af Pascal Lamy

(23. oktober 2003)

Kommissionen har som forklaret i det fælles svar på skriftlig forespørgsel E-1646/03, E-1920/03 og 1921/03 (3) modtaget en fuldt dokumenteret anmodning om beskyttelsesforanstaltninger i henhold til den varespecifikke overgangs-beskyttelsesordning (4); det skete den 10. juni 2003. Spanien har genfremsat sin anmodning i henhold til de generelle beskyttelsesforordninger; det skete den 20. juni 2003 (5).

Efter en gennemgang af anmodningen og høring af medlemsstaterne blev der den 11. juli 2003 (6) indledt undersøgelser både i henhold til den varespecifikke overgangsbeskyttelsesordning og det generelle beskyttelsesinstrument. Undersøgelserne fortsatte sommeren over og står stadig på. Medlemsstaterne holdes informeret om udviklingen.

At der er gået over et år siden Spanien først kontaktede Kommissionen for at få indledt en undersøgelse, skyldes, at det har været nødvendigt at klarlægge en række juridiske spørgsmål og substansspørgsmål i forbindelse med sagen og at sikre, at de spanske anmodninger var helt på højde med de strenge standarder, som kræves overholdt i henhold til Verdenshandelsorganisationens og Fællesskabets regler. Som det ærede medlem vil kunne forstå, er det et tidskrævende forehavende at indsamle og vurdere oplysningerne og afholde konsultationer med alle berørte parter, men det er under alle omstændigheder nødvendigt for at kunne fastslå arten og omfanget af den påståede skade.

Kommissionen skal bemærke, at det er den første undersøgelse i henhold til den varespecifikke overgangsbeskyttelsesordning.

(1) Se side 363.

(2) EFT C 161 E af 10.7.2003, s. 55.

(3) Se side 363.

(4) Rådets forordning (EF) nr. 427/2003 af 3. marts 2003 om en varespecifik overgangsbeskyttelsesordning for indførsel med oprindelse i Folkerepublikken Kina og om ændring af forordning (EF) nr. 519/94 om den fælles ordning for indførsel fra visse tredjelande, EFT L 65 af 8.3.2003.

(5) Rådets forordning (EF) nr. 3285/94 af 22. december 1994 om den fælles importordning, EFT L 349 af 31.12.1994, og Rådets forordning (EF) nr. 519/94 af 7. marts 1994 om den fælles ordning for indførsel fra visse tredjelande, EFT L 67 af 10.3.1994.

(6) EFT C 162 af 11.7.2003.